Landsrettens kendelse om godkendelse og opretholdelse af beslaglæggelse samt ransagning af mobiltelefoner stadfæstes
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

Beslaglæggelse og ransagning af mobiltelefoner var lovlig

Sag 61/2022

Kendelse afsagt 24. marts 2023   

Anklagemyndigheden
mod
Mistænkte

Mistankekravet opfyldt i forbindelse med beslaglæggelse og ransagning af
mobiltelefoner  

Mistænkte blev den 7. december 2021 anholdt i nærheden af sin bopæl og sigtet for
ulovlig våbenbesiddelse. Han var ved anholdelsen i besiddelse af en mobiltelefon, som
politiet beslaglagde. Ved ransagning af hans bopæl, som han gav tilladelse til,
beslaglagde politiet yderligere to mobiltelefoner. De tre mobiltelefoner blev efterfølgende
ransaget.   

For Højesteret var hovedspørgsmålet, om mistankekravet i retsplejelovens betingelser for
beslaglæggelse og ransagning var opfyldt.   

Byrettens og landsrettens vurdering af mistankekravet byggede på et notat fra
Efterretnings- & Analyseenheden ved Særlig Efterforskning Øst. Højesteret bemærkede,
at notatet var baseret på politiets kontinuerlige og systematiske indsamling af
informationer samt overvågning af rocker- og bandemiljøet.

Ifølge notatet var der som led i en igangværende voldelig konflikt i bandemiljøet fire
hændelser i dagene 2.-4. december 2021, der indebar to drab og drabsforsøg med
anvendelse af bl.a. skydevåben på offentligt tilgængelige steder. Konflikten omfattede
efter notatet medlemmer af de rivaliserende bander NNV-Gruppen, den forbudte
bandegruppering LTF og det kriminelle netværk Tingbjerg. Det fremgik af notatet, at
Mistænkte på det pågældende tidspunkt var tilknyttet NNV-Gruppen.

Højesteret fandt på den baggrund, at der forelå rimelig grund til at mistænke Mistænkte
for ulovlig våbenbesiddelse, og at mistankekravet således var opfyldt i forbindelse med
beslaglæggelsen og ransagningen af mobiltelefonerne.

Landsretten var nået til samme resultat.